ທ່ານ ເຊ​ເລັນ​ສ​ກີ ຄາດ​ວ່າ​ ຣັດ​ເຊຍ ຈະ​ເຮັດ​ໃຫ້​ສົງ​ຄາມ ຮ້າຍ​ແຮງ​ຂຶ້ນ ກ່ອນ​ການ​ລົງ​ຄະ​ແນນ​ສຽງຂອງ ສະ​ຫະ​ພາບ ຢູ​ໂຣບ
ທ່ານ ເຊ​ເລັນ​ສ​ກີ ໄດ້​ກ່າວ​ວ່າ​ທ່ານ​ໄດ້​ໄປ​ຢ້ຽມ​ຢາມກອງ​ກຳ​ລັງ​ໃນ​ພາກ​ພື້ນ ມິ​ໂຄ​ລາ​ອິບ ທາງ​ພາກ​ໃຕ້​ຂອງ​ປະ​ເທດ, ປະ​ມານ 550 ກິ​ໂລ​ແມັດ​ທາງ​ພາກ​ໃຕ້​ຂອງ ກີ​ຢິບ.
ປະທານາທິບໍດີ ຢູເຄຣນ ທ່ານ ໂວໂລດີເມຍ ເຊເລັນສກີ ໄດ້ກ່າວວ່າ “ພວກເຮົາຄວນຄາດຄະເນການປະຕິບັດການໂຈມຕີຫຼາຍກວ່າເກົ່າຈາກ ຣັດເຊຍ” ໃນອາທິດນີ້ໃນຂະນະທີ່ບັນດາຜູ້ນຳຢູໂຣບ ພົບປະກັນເພື່ອພິຈາລະນາວ່າຈະສະໜັບສະໜູນສະຖານະພາບການເປັນຜູ້ຂໍສະໝັກເຂົ້າສະຫະພາບຢູໂຣບ ສຳລັບຢູເຄຣນ ຫຼືບໍ່ ທ່ານ ເຊເລັນສກີ ໄດ້ກ່າວໃນຄຳປາໄສປະຈຳທຸກໆຄືນຂອງທ່ານເມື່ອວັນອາທິດວານນີ້ວ່າ “ແລະ ມັນບໍ່ແມ່ນພຽງຢູເຄຣນເທົ່ານັ້ນ, ແຕ່ຍັງຕໍ່ກັບບັນດາປະເທດຢູໂຣບອື່ນໆອີກ ພວກເຮົາກຳລັງກະກຽມ ພວກເຮົາພ້ອມແລ້ວ ພວກເຮົາກຳລັງເຕືອນບັນດາຄູ່ຮ່ວມທັງຫຼາຍ ” ຄະນະກຳມາທິການຢູໂຣບ ໄດ້ສະເໜີໃນອາທິດທີ່ຜ່ານມາວ່າໃຫ້ ຢູເຄຣນ ໄດ້ຮັບສະຖານະພາບຜູ້ຂໍສະໝັກເຂົ້າກຸ່ມ 27 ປະເທດສະມາຊິກດັ່ງກ່າວຈະປຶກສາຫາລືບັນຫາທີ່ວ່ານັ້ນ ແລະ ທຳການລົງຄະແນນສຽງໃນລະຫວ່າງກອງປະຊຸມສຸດຍອດຂອງວັນພະຫັດ ແລະ ວັນສຸກນີ້ ຖ້າຢູເຄຣນໄດ້ຮັບສະຖານະພາບຜູ້ສະໝັກ, ຂັ້ນຕອນສຳລັບການເຂົ້າຮ່ວມສະຫະພາບຢູໂຣບຢ່າງເຕັມທີ່ຈະໃຊ້ເວລາຫຼາຍປີ ທ່ານ ເຊເລັນສກີ ໄດ້ກ່າວວ່າ “ການຕໍ່ສູ້ຢ່າງດຸເດືອນໃນພາກພື້ນ ດອນບາສ,” ທາງພາກຕາເວັນອອກຂອງຢູເຄຣນນັ້ນ ແມ່ນໄດ້ເປັນຈຸດເພັ່ງເລັງຂອງການປະຕິບັດການຂອງຣັດເຊຍໃນສອງສາມເດືອນທີ່ຜ່ານມາ ເລຂາທິການໃຫຍ່ອົງການ ເນໂຕ້ ທ່ານ ເຈັນສ ສໂຕລເທັນເບີກ ໄດ້ເຕືອນໃນວັນອາທິດວານນີ້ວ່າ ສົງຄາມຂອງ ຣັດເຊຍ ໃນ ຢູເຄຣນ ອາດຍາວນານ, ແຕ່ໄດ້ກ່າວວ່າບັນດາພັນທະມິດຕາເວັນຕົກບໍ່ຄວນຫຼຸດຜ່ອນການສະໜັບສະໜູນຂອງເຂົາເຈົ້າສຳລັບກອງກຳລັງຂອງ ກີຢິບ ທ່ານ ສໂຕລເທັນເບີກ ໄດ້ກ່າວໃນໜັງສືພິມປະຈຳອາທິດ Bild am Sonntag ວ່າ “ພວກເຮົາຕ້ອງກຽມພ້ອມສຳລັບຂໍ້ເທັດຈິງທີ່ວ່າມັນອາດໃຊ້ເວລາຫຼາຍປີ, ພວກເຮົາຕ້ອງບໍ່ຢຸດການສະໜັບສະໜູນ ຢູເຄຣນ, ແມ່ນກະທັ້ງທີ່ຄ່າໃຊ້ຈ່າຍແມ່ນສູງ, ບໍ່ພຽງແຕ່ສຳລັບການສະໜັບສະໜູນທາງທະຫານເທົ່ານັ້ນ, ແຕ່ຍ້ອນລາຄາພະລັງງານ ແລະ ອາຫານທີ່ເພີ່ມຂຶ້ນກໍ່ຕາມ ” ນາຍົກລັດຖະມົນຕີ ອັງກິດ ທ່ານ ບໍຣິສ ຈອນສັນ, ຜູ້ທີ່ໄດ້ເດີນທາງໄປນະຄອນຫຼວງ ກີຢິບ ໃນວັນສຸກທີ່ຜ່ານມາດ້ວຍການສະເໜີຊ້ອມລົບສຳລັບກອງກຳລັງ ຢູເຄຣນ ນັ້ນ, ຍັງໄດ້ເຕືອນຕໍ່ຄວາມສ່ຽງ ກ່ຽວກັບ “ຄວາມອິດເມື່ອຍຂອງຢູເຄຣນ” ໃນຂະນະທີ່ສົງຄາມກ້າວເຂົ້າສູ່ຂີດໝາຍເດືອນທີ 4 ໃນບໍ່ເທົ່າໃນວັນຈະມາເຖິງນີ້ ໃນບົດຄວາມຄິດເຫັນໃນໜັງສືພິມ Sunday Times ຂອງ ລອນດອນ ນັ້ນ, ທ່ານ ຈອນສັນ ໄດ້ກ່າວວ່ານີ້ໝາຍເຖິງການຮັບປະກັນວ່າ “ຢູເຄຣນ ຈະໄດ້ຮັບອາວຸດ, ອຸປະກອນ, ລູກປືນ ແລະ ການຝຶກຊ້ອມໄວກວ່າພວກບຸກລຸກຫຼາຍ ” ທ່ານ ເຊເລັນສກີ ໄດ້ກ່າວວ່າທ່ານໄດ້ໄປຢ້ຽມຢາມກອງກຳລັງໃນພາກພື້ນ ມິໂຄລາອິບ ທາງພາກໃຕ້ຂອງປະເທດ, ປະມານ 550 ກິໂລແມັດທາງພາກໃຕ້ຂອງ ກີຢິບ